EL Επίσηµη Εφηµερίδα της Ευρωπαϊκής Ένωσης CE 70/245

(2004/C 70 E/265)

ΓΡΑΠΤΗ ΕΡΩΤΗΣΗ Ε-3256/03

υποβολή: Olivier Dupuis (NI) προς την Επιτροπή

(3 Νοεμβρίου 2003)

Θέμα: Νέα επίθεση του Ανόι κατά της θρησκευτικής ελευθερίας

Οι βιετναμικές αρχές έθεσαν, ντε φάκτο 11 διαφωνούντες μοναχούς της Ενοποιημένης Βουδιστικής Εκκλησίας του Βιετνάμ (ΕΒΕΒ, μη αναγνωριζόμενη), σε κατόίκον περιορισμό για δάο χρόνια. Μεταξύ τους και ο Πατριάρχης Thich Huyen Quang, η αυθαίρετη κράτηση του οποίου διαρκεί περισσότερο από 20 χρόνια, καθώς και ο αναπληρωτής του Thich Quang Do, ο οποίος υποτίθεται ότι είχε απελευθερωθεί τον περασμένο Ιούνιο. Ο εκπρόσωπος του βιετναμικού Υπουργείου των Εξωτερικών επικαλέστηκε «παραβιάσεις της νομοθεσίας περί εθνικής ασφαλείας». Παραβιάζοντας κατάφωρα τους διεθνείς κανόνες, ο βιετναμικός νόμος εξουσιοδοτεί τις τοπικές αρχές να θέτουν ανθρώπους σε «διοικητική κράτηση» από 6 έως 24 μήνες, χωρίς δίκη, για προσβολή της εθνικής ασφάλειας (Διάταγμα 31/CP του 1997 περί «διοικητικής κράτησης»). Ο διωγμός της ΕΒΕΒ ακολουθεί την εκλογή 41 μοναχών (μεταξύ των οποίων οι 11 συλληφθέντες) σε θέσεις-κλειδιά της ΕΒΕΒ κατά τη συνέλευσή της, την 1η Οκτωβρίου 2003, στην παγόδα Nguyen Thieu (επαρχία Binh Dinh) και την αναχώρηση του Πατριάρχη Thich Huyen Quang και του Thich Quang Do για την Πόλη του Χο-Τσι- Μινχ. Οι βιετναμικές υπηρεσίας ασφάλειας ακινητοποίησαν για περισσότερο από 10 ώρες την αυτοκινητοπομπή τους και εν συνεχεία οδήγησαν manu militari τον Αιδεσιμότατο Thich Huyen Quang, 86 χρόνων, στην παγόδα Nguyen Thieu και τον Αιδεσιμότατο Thich Quang Do, 75 χρόνων, στο μοναστήρι Zen Thanh Minh, στην Πόλη του Χο-Τσι-Μινχ. Σύμφωνα με το Διεθνές Βουδιστικό Γραφείο Πληροφοριών, με έδρα το Παρίσι η δυναμική αυτή δράση της αστυνομίας έρχεται μερικές μέρες μετά τη λήξη των εργασιών της πρώτης Έκτακτης Συνόδου της ΕΒΕΒ, μετά την απαγόρευσή της το 1981 από τις κομμουνιστικές αρχές.

Ποιες πληροφορίες διαθέτει η Επιτροπή σχετικά με την διετή καταδίκη σε κατόίκον περιορισμό τριών μοναχών της ΕΒΕΒ και τον αυθαίρετο εγκλεισμό οκτώ άλλων, μεταξύ των οποίων ο πρώτος και ο δεύτερος στην ιεραρχία της ΕΒΕΒ; Δεν θεωρεί η Επιτροπή ότι το πολλοστό αυτό επεισόδιο καταστολής από τις βιετναμικές αρχές σε βάρος των υπεύθυνων της ΕΒΕΒ, αποδεικνύει την κακή πίστη των αρχών αυτών και την έλλειψη από την πλευρά τους πραγματικής βούλησης να εγγυηθούν το δικαίωμα της θρησκευτικής ελευθερίας και να προχωρήσουν στη νομιμοποίηση της ΕΒΕΒ; Δεν θεωρεί η Επιτροπή ότι η κατάσταση αυτή επιβάλλει μια εξαιρετικά αποφασιστική αντίδραση από την πλευρά της, συμπεριλαμβανομένου του παγώματος της συμφωνίας συνεργασίας ΕΕ-Βιετνάμ; Δεν θεωρεί η Επιτροπή ότι η ιδιαιτέρως κρίσιμη κατάσταση στο Βιετνάμ, στο Λάος στη Βιρμανία και, λιγότερο, στην Καμπότζη θα πρέπει να την οδηγήσει να προτείνει στο Συμβούλιο και το Ευρωπαϊκό Κοινοβούλιο τον διορισμό ειδικού αντιπροσώπου της Ευρωπαϊκής Ένωσης για τις χώρες αυτές;

Απάντηση του κ. Patten εξ ονόματος της Επιτροπής

(1η Δεκεμβρίου 2003)

Στη δεκαπενθήμερη συνέντευξη τύπου της 6ης Νοεμβρίου 2003, ο Υπουργός Εξωτερικών του Βιετνάμ παραδέχθηκε ότι τρεις μοναχοί έχουν επί του παρόντος τεθεί υπό διοικητική κράτηση ή Kať οίκον περιορισμό, δυνάμει του διατάγματος 31/CP, που προβλέπει την κράτηση μέχρι και δύο ετών χωρίς να υπάρχουν κατηγορίες και χωρίς δίκη. Το υπουργείο παραδέχθηκε επίσης ότι ο κ. Do και ο κ. Quang ανακρίνονται επί του παρόντος για «σοβαρά εγκλήματα», καθώς και ότι ενδέχεται, όταν ολοκληρωθεί η έρευνα, να απαγγελθούν εναντίον τους κατηγορίες. Η Επιτροπή δεν διαθέτει, στο στάδιο αυτό, συγκεκριμένα στοιχεία σχετικά με το ακριβές νομικό καθεστώς των λοιπών οκτώ μοναχών, μολονότι υπάρχουν ενδείξεις ότι κρατούνται από τις βιετναμικές αρχές.

Η Επιτροπή και τα κράτη μέλη έχουν επανειλημμένα εκθέσει στην κυβέρνηση του Βιετνάμ τις ανησυχίες τους σχετικά με τα πρόσφατα γεγονότα. Η Ένωση έχει επίσης εκφράσει, αρκετές φορές, τον προβληματισμό της σχετικά με τους περιορισμούς των θρησκευτικών ελευθεριών στο Βιετνάμ και έχει καλέσει την κυβέρνηση του Βιετνάμ να βελτιώσει την υφιστάμενη κατάσταση. Η Επιτροπή θα εκφράσει για άλλη μια φορά κατά την προσεχή σύνοδο της κοινής επιτροπής ΕΕ-Βιετνάμ, τις αντιρρήσεις της για την μεταχείριση ετερόδοξων και άλλων αντιφρονούντων. Το ζήτημα αυτό θα συμπεριληφθεί επίσης στις συνομιλίες κατά την προσεχή συνεδρίαση ΕΕ-Βιετνάμ για τα ανθρώπινα δικαιώματα, η οποία θα πραγματοποιηθεί στο Ανόι.

Η Επιτροπή θα εξακολουθήσει να χρησιμοποιεί όλα τα μέσα που έχει στη διάθεσή της για να επιφέρει βελτιώσεις στην κατάσταση όσον αφορά τα ανθρώπινα δικαιώματα στο Βιετνάμ. Ένα από τα μέσα αυτά είναι το πρόγραμμα συνεργασίας Επιτροπής-Βιετνάμ, το οποίο καταρτίστηκε βάσει της διμερούς συμφωνίας συνεργασίας, η οποία περιλαμβάνει προγράμματα που αποσκοπούν στη βελτίωση της διακυβέρνησης, του κράτους δικαίου και της απονομής δικαιοσύνης στη χώρα αυτή.

Η Επιτροπή είναι της γνώμης ότι ο διορισμός ειδικού αντιπροσώπου δεν θα αποτελέσει σημαντική προστιθέμενη αξία στις συνομιλίες που διεξάγονται ήδη με τις συγκεκριμένες χώρες σχετικά με τα ανθρώπινα δικαιώματα. Εξάλλου, η Επιτροπή υποστηρίζει τους ήδη υφιστάμενους ειδικούς μηχανισμούς των Ηνωμένων Εθνών, για την αντιμετώπιση διεθνών προβλημάτων στην περιοχή (δηλαδή, τον ειδικό απεσταλμένο των Ηνωμένων Εθνών για τη Βιρμανία/Μιανμάρ και τους ειδικούς εισηγητές των Ηνωμένων Εθνών).